### NN 151/2025 (15.12.2025.), Zakon o izmjenama i dopunama Zakona o reviziji

HRVATSKI SABOR

2255

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENAMA I DOPUNAMA ZAKONA O REVIZIJI

Proglašavam Zakon o izmjenama i dopunama Zakona o reviziji, koji je Hrvatski sabor donio na sjednici 5. prosinca 2025. godine.

Klasa: 011-02/25-02/100
 Urbroj: 71-10-01/1-25-2
 Zagreb, 9. prosinca 2025.

Predsjednik
 Republike Hrvatske
 Zoran Milanović, v. r.

ZAKON

O IZMJENAMA I DOPUNAMA ZAKONA O REVIZIJI

Članak 1.

U Zakonu o reviziji (»Narodne novine«, br. 127/17., 27/24., 85/24. i 145/24.) u članku 5. iza stavka 2. dodaje se novi stavak 3. koji glasi:

»(3) Revizorsko društvo koje obavlja provjeru izvještaja o održivosti mora imati zaposlenog najmanje jednog ovlaštenog revizora koji ima odobrenje za rad za obavljanje provjere izvještaja o održivosti koje je izdalo Ministarstvo financija.«.

Dosadašnji stavci 3. do 9. postaju stavci 4. do 10.

Članak 2.

Članak 14. mijenja se i glasi:

»(1) Ovlašteni revizor ima obvezu stalno se stručno usavršavati u području obavljanja zakonske revizije i drugih revizorskih usluga u trajanju od najmanje 120 sati unutar neprekinutog razdoblja od tri godine, počevši od dana izdavanja odobrenja za rad, od čega 90 sati treba biti iz osnovnih aktivnosti.

(2) Ovlašteni revizor dužan je najmanje 10 sati godišnje ostvariti iz područja s oznakom »A« koja označava područje stalnog stručnog usavršavanja u vezi s nezakonitostima i nepravilnostima koje su utvrđene u nadzoru ovlaštenih revizora i revizorskih društava i ostala područja za koja Ministarstvo financija utvrdi da su od značaja za reviziju.

(3) Ministarstvo financija objavljuje na svojoj internetskoj stranici popis područja s oznakom »A« do 30. srpnja tekuće godine za sljedeću godinu.

(4) U strukturi stalnog stručnog usavršavanja od najmanje 120 sati unutar neprekinutog razdoblja od tri godine iz stavka 1. ovoga članka moraju biti zastupljena sljedeća područja:

1. revizijska područja, s najmanje 60 sati

2. računovodstvena područja, s najmanje 40 sati

3. ostala područja, u mjeri u kojoj su relevantna za reviziju, najviše 20 sati.

(5) Ministar financija pravilnikom detaljnije propisuje strukturu za provedbu stalnog stručnog usavršavanja, izdavanje potvrde o obavljenom stalnom stručnom usavršavanju, način utvrđivanja i dokazivanja stalnog stručnog usavršavanja, sustav bodovanja aktivnosti stalnog stručnog usavršavanja, organizaciju stalnog stručnog usavršavanja, zahtjev organizatora za provedbu stalnog stručnog usavršavanja i druge pojedinosti u vezi sa stalnim stručnim usavršavanjem.«.

Članak 3.

Naslov iznad članka 14.a i članak 14.a brišu se.

Članak 4.

U članku 14.b stavku 1. riječi: »stavka 9.« zamjenjuju se riječima: »stavka 5.«.

Članak 5.

Članak 14.c mijenja se i glasi:

»(1) Ministarstvo financija provjerava ispunjava li ovlašteni revizor obvezu stalnog stručnog usavršavanja u skladu s člancima 14. i 14.b ovoga Zakona i odredbama pravilnika iz članka 14. stavka 5. ovoga Zakona.

(2) Ovlaštenom revizoru na rodiljnom dopustu, dodatnom rodiljnom dopustu, roditeljskom dopustu i pri korištenju drugih vrsta vremenskih potpora propisanih zakonom kojim se uređuju rodiljne i roditeljske potpore te ovlaštenom revizoru za vrijeme neprekinutog trajanja privremene nesposobnosti za rad duljeg od šest mjeseci, razdoblje stalnog stručnog usavršavanja produljuje se za razdoblje trajanja navedenih okolnosti.

(3) O okolnostima iz stavka 2. ovoga članka ovlašteni revizor dužan je obavijestiti Ministarstvo financija i priložiti dokumentaciju kojom se dokazuje postojanje okolnosti iz stavka 2. ovoga članka.«.

Članak 6.

U članku 14.d stavku 5. u uvodnoj rečenici iza riječi: »obvezan« dodaju se riječi: »putem odgovarajućih registara koje vodi Ministarstvo financija«.

U stavku 6. iza riječi: »obavijestiti Ministarstvo financija« dodaju se riječi: »putem odgovarajućih registara koje vodi Ministarstvo financija«.

U stavku 8. riječi: »stavka 9.« zamjenjuju se riječima: »stavka 5.«.

U stavku 9. iza riječi: »Ministarstvu financija« dodaju se riječi: »putem odgovarajućih registara koje vodi Ministarstvo financija«.

U stavku 10. iza riječi: »Ministarstvu financija« dodaju se riječi: »putem odgovarajućih registara koje vodi Ministarstvo financija«.

Članak 7.

Članak 14.e mijenja se i glasi:

»(1) Ovlašteni revizor koji ima odobrenje za rad za obavljanje provjere izvještaja o održivosti ima obvezu stalno se stručno usavršavati u području obavljanja provjere izvještaja o održivosti u trajanju od najmanje 30 sati unutar neprekinutog razdoblja od tri godine, počevši od dana izdavanja odobrenja za rad za obavljanje provjere izvještaja o održivosti.

(2) Na stalno stručno usavršavanje u području obavljanja provjere izvještaja o održivosti na odgovarajući se način primjenjuju odredbe članaka 14.b do 14.d ovoga Zakona.

(3) Ministar financija pravilnikom detaljnije propisuje strukturu za provedbu stalnog stručnog usavršavanja, izdavanje potvrde o obavljenom stalnom stručnom usavršavanju, način utvrđivanja i dokazivanja stalnog stručnog usavršavanja i druge pojedinosti u vezi sa stalnim stručnim usavršavanjem u području održivosti.«.

Članak 8.

U članku 16. stavku 1. točki 3. riječi: »člankom 14. stavkom 1.« zamjenjuju se riječima: »člankom 14. stavcima 1. i 4.«, a riječi: »i člankom 14.a stavkom 1.« brišu se.

Članak 9.

U članku 19. stavku 1. točka 1. briše se.

Dosadašnje točke 2. do 6. postaju točke 1. do 5.

Članak 10.

U članku 39. iza riječi: »revizora« dodaje se zarez i riječi: «ili brisanja revizorskog društva iz sudskog odnosno odgovarajućeg poslovnog registra«.

Članak 11.

U članku 41. iza stavka 3. dodaje se novi stavak 4. koji glasi:

»(4) Subjekti od javnog interesa iz članka 43. stavka 2. ovoga Zakona koji prema javnoj objavi godišnjih financijskih izvještaja, kako je uređeno propisom kojim se uređuje računovodstvo poduzetnika, postaju obveznici ugovaranja zakonske revizije s najmanje dva međusobno neovisna revizorska društva, imenuju drugo revizorsko društvo i sklapaju ugovor o reviziji za tekuću godinu, najkasnije u roku od tri mjeseca od isteka roka za javnu objavu godišnjih financijskih izvještaja odnosno godišnjih konsolidiranih financijskih izvještaja kako je uređeno propisom kojim se uređuje računovodstvo poduzetnika.«.

Dosadašnji stavci 4. do 6. postaju stavci 5. do 7.

U dosadašnjem stavku 7., koji postaje stavak 8., riječi: »stavaka 1. do 6.« zamjenjuju se riječima: »stavaka 1. do 7.«.

Dosadašnji stavak 8. postaje stavak 9.

Članak 12.

U članku 47. stavku 2. riječi: »stavka 8.« zamjenjuju se riječima: »stavka 9.«.

U stavku 3. riječi: »stavka 8.« zamjenjuju se riječima: »stavka 9.«.

Članak 13.

U članku 65. iza stavka 10. dodaje se stavak 11. koji glasi:

»(11) Iznimno od stavka 1. ovoga članka, revizijski odbor ne mora imati društvo za upravljanje otvorenim investicijskim fondovima s javnom ponudom čije je poslovanje propisano zakonom kojim se uređuju otvoreni investicijski fondovi s javnom ponudom niti društvo za upravljanje alterativnim investicijskim fondovima čije je poslovanje propisano zakonom kojim se uređuju alternativni investicijski fondovi ako ispunjavaju sljedeće uvjete:

1. društvo nije izdavatelj čiji su vrijednosni papiri uvršteni na uređeno tržište bilo koje države članice, kako je propisano zakonom kojim se uređuje tržište kapitala ili odredbama propisa kojima se prenosi Direktiva 2014/65/EU Europskog parlamenta i Vijeća od 15. svibnja 2014. o tržištu financijskih instrumenata i izmjeni Direktive 2002/92/EZ i Direktive 2011/61/EU (preinaka) (Tekst značajan za EGP) (SL L 173, 12. 6. 2014.)

2. društvo ne ispunjava nijedan od sljedećih uvjeta:

a) zapošljava prosječno više od 5000 radnika tijekom poslovne godine u Republici Hrvatskoj

b) ima aktivu veću od 829.500.000,00 eura na zadnji dan poslovne godine

3. poslovi iz članka 66. ovoga Zakona povjereni su drugom odgovarajućem tijelu ili funkciji unutar društva.«.

Članak 14.

U članku 94. stavku 1. točka 6. mijenja se i glasi:

»6. utvrđenje da revizorski izvještaj ne ispunjava zahtjeve iz članka 58. stavka 7. ili 8. ovoga Zakona«.

Iza točke 6. dodaje se nova točka 7. koja glasi:

»7. utvrđenje da revizorski izvještaj ne ispunjava zahtjeve iz članka 58.a ovoga Zakona i, ako je to primjenjivo, članka 10. Uredbe (EU) br. 537/2014«.

Dosadašnje točke 7. do 10. postaju točke 8. do 11.

Članak 15.

U članku 95. stavku 1. u uvodnoj rečenici riječi: »točke 10.« zamjenjuju se riječima: »točke 11.«.

U stavku 2. u uvodnoj rečenici riječi: »točke 9.« zamjenjuju se riječima: »točke 10.«.

Članak 16.

U članku 99. stavku 2. riječi: »8. ovoga Zakona« zamjenju se riječima: »9. ovoga Zakona«.

Članak 17.

U članku 116. stavku 1. točki 1. riječi: »stavku 5.« zamjenjuju se riječima: »stavku 6.«.

U točki 2. riječi: »stavku 5.« zamjenjuju se riječima: »stavku 6.«.

U stavku 2. točki 1. riječi: »stavku 5.« zamjenjuju se riječima: »stavku 6.«.

U točki 2. riječi: »stavku 5.« zamjenjuju se riječima: »stavku 6.«.

Članak 18.

U članku 116.a točki 1. riječi: »stavcima 4. i 5.« zamjenjuju se riječima: »stavcima 5. i 6.«.

Točka 3. briše se.

U dosadašnjoj točki 4., koja postaje točka 3., riječi: »stavkom 4.« zamjenjuju se riječima: »stavkom 2.«.

Dosadašnje točke 5. i 6. postaju točke 4. i 5.

Dosadašnja točka 7., koja postaje točka 6., mijenja se i glasi:

»6. ne obavijesti Ministarstvo financija o propisanim okolnostima te ne priloži odgovarajuću dokumentaciju u skladu s člankom 14.c stavkom 3. ovoga Zakona«.

Dosadašnja točka 8., koja postaje točka 7., briše se.

Dosadašnje točke 9. i 10. postaju točke 7. i 8.

Članak 19.

U članku 117. stavku 1. točka 2. mijenja se i glasi:

»2. kao revizorsko društvo iz druge države članice obavlja zakonsku reviziju i/ili provjeru izvještaja o održivosti u Republici Hrvatskoj protivno članku 5. stavku 5. ovoga Zakona«.

U točki 3. riječi: »stavku 9.« zamjenjuju se riječima: »stavku 10.«.

Članak 20.

U članku 117.a stavku 1. točki 1. iza riječi: »Ministarstvu financija« dodaju se riječi: »putem odgovarajućih registara koje vodi Ministarstvo financija«.

U točki 2. iza riječi: »Ministarstvu financija« dodaju se riječi: »putem odgovarajućih registara koje vodi Ministarstvo financija«.

Članak 21.

U članku 118. stavku 1. točki 1. riječi: »stavcima 1. do 5.« zamjenjuju se riječima: »stavcima 1. do 6.«.

PRIJELAZNE I ZAVRŠNE ODREDBE

Članak 22.

Odobrenja za rad za obavljanje revizorskih usluga izdana do stupanja na snagu Zakona o izmjenama i dopunama Zakona o reviziji (»Narodne novine«, br. 85/24.) smatraju se odobrenjima za rad za obavljanje zakonske revizije i drugih revizorskih usluga.

Postupci u tijeku

Članak 23.

(1) Ovlaštenim revizorima kojima je neprekinuto trogodišnje razdoblje stalnog stručnog usavršavanja započelo prema odredbama Zakona o reviziji (»Narodne novine«, br. 127/17., 27/24., 85/24. i 145/24.) obveza stalnog stručnog usavršavanja dovršit će se prema odredbama ovoga Zakona.

(2) Iznimno od stavka 1. ovoga članka, na ovlaštene revizore kojima je neprekinuto trogodišnje razdoblje stalnog stručnog usavršavanja započelo prema odredbama Zakona o reviziji (»Narodne novine«, br. 127/17., 27/24., 85/24. i 145/24.), u pogledu ostvarivanja 60 sati stalnog stručnog usavršavanja na trogodišnjoj razini iz osnovnih aktivnosti, primjenjuju se odredbe Zakona o reviziji (»Narodne novine«, br. 127/17., 27/24., 85/24. i 145/24.) i Pravilnika o stalnom stručnom usavršavanju ovlaštenih revizora (»Narodne novine«, br. 104/18. i 144/20.).

Rok za donošenje pravilnika

Članak 24.

Ministar financija uskladit će Pravilnik o stalnom stručnom usavršavanju ovlaštenih revizora (»Narodne novine«, br. 104/18. i 144/20.) s odredbama ovoga Zakona u roku od šest mjeseci od dana stupanja na snagu ovoga Zakona.

Članak 25.

Ovaj Zakon objavit će se u »Narodnim novinana«, a stupa na snagu 31. prosinca 2025.

Klasa: 022-02/25-01/115

Zagreb, 5. prosinca 2025.

HRVATSKI SABOR

Predsjednik
 Hrvatskoga sabora
 Gordan Jandroković, v. r.